送葛居士住栖碧庵
作者：林景熙
朝代：宋

paragraphs: 越山巉巉越臺孤，井中雙鯉曾走吳。
滿坡叢竹遺舊箭，回首霸業空烟蕪。
詩人訪古凌絕壁，危棲竟欲老深碧。
聲摇孤枕海濤壯，影伴瘦筇山月白。
了然道者亦離塵，一龕松下分秋雲。
祇今虎豹滿平陸，鍊骨誰與箋青旻。
琴心劍氣兩寂寞，醉墨淋漓風雨落。
九十九峰歸夢寒，玉笙泠泠跨飛鶴。